ISYYSLAINSÄÄDÄNNÖN UUDISTAMINEN
Viite: Oikeusministeriön lausuntopyyntö OM 1/41/2011

Pääministeri Jyrki Kataisen hallituksen ohjelman mukaan isyyslaki uudistetaan ja avoliitossa syntyvien lasten isyyden tunnustamista koskeva sääntely ajanmukaistetaan. Oikeusministeriö on teettänyt asiasta arviomuistion, josta oikeusministeriö on pyytänyt sosiaali- ja terveysministeriöltä lausuntoa.

Sosiaali- ja terveysministeriössä lausunnon valmisteluun ovat osallistuneet sosiaali- ja terveyspalveluosasto, vakuutusosasto sekä tasa-arvoyksikkö.

Sosiaali- ja terveysministeriö pitää isyyslain uudistamista tärkeänä ja muistiossa esitettyjä arvioita lähtökohtaisesti hyvinä. Sosiaali- ja terveysministeriö haluaa lausunnossaan nostaa esiin muutamia näkökulmia pohdittavaksi isyyslain uudistamisen jatkovalmistelun yhteydessä. Asiat on esitetty pyydetysti arviomuistion mukaisesti otsikoituna.

3 Isyyden selvittäminen 

Arviomuistion luvussa 3 on käsitelty isyyden selvittämistä. 

Sosiaalihuoltolain (710/1982) 3 luvun 17 §:n 2 momentin mukaan kunnan on huolehdittava lastenvalvojalle säädettyjen tehtävien ja muiden isyyden selvittämiseen ja vahvistamiseen kuuluvien toimenpiteiden järjestämisestä.

Arvioitaessa kohdassa 3.2 isyyden selvittämismenettelyä todetaan, että ”isyyden selvittämisen perusajatukset ovat edelleen ajanmukaiset. On tärkeää, että isyyden selvittäminen käynnistyy viranomaisaloitteisesti, jotta asian hoitaminen ei jää riippumaan äidin ja miehen aktiivisuudesta. On myös luontevaa, että isyyden selvittämisestä huolehditaan kuntien sosiaalitoimessa, jolle monet lasta koskevat perusluonteiset asiat, kuten lapsen huoltoa, tapaamisoikeutta ja elatusta koskevien sopimusten vahvistaminen ja lastensuojelutyö on uskottu. Nämä toiminnot tukevat toinen toisiaan.”

Sosiaali- ja terveysministeriössä on käynnissä sosiaalihuollon lainsäädännön kokonaisuudistus. Sen valmistelun yhteydessä pohditaan myös siitä, mitkä toiminnot ovat sellaisia, joista kunnan olisi perusteltua jatkossakin vastata osana sosiaalitoimea. On tärkeää kohdentaa sosiaalihuollon asiantuntemus oikein. Voisi olla aiheellista pohtia, voisiko osasta isyyden selvittämiseen ja vahvistamiseen liittyvistä tehtävistä huolehtia jokin muu taho, kuten maistraatti.   

5 Isyyden vahvistaminen tuomioistuimen päätöksellä

Isyyslain mukaan niin sanotulla kolmannella miehellä, joka uskoo olevansa lapsen biologinen isä, ei ole itsenäistä kanneoikeutta tai oikeutta vaatia DNA-testejä tuomioistuinteitse biologisen isyytensä osoittamiseksi. Hänen näkökulmastaan nykylainsäädäntö on ongelmallinen. 

Olennaista on kuitenkin ensisijaisesti turvata lapsen etu. Pahimmillaan rajoittamattoman kanneoikeuden toteuttaminen saattaisi aiheuttaa lapsen olemassa olevan isäsuhteen rikkoutumisen luomatta korvaavaa isäsuhdetta. Poikkeuksellisten syiden vallitessa voisi kuitenkin olla perusteltua, että laissa olisi säännös mahdollisuudesta saattaa isyys tutkittavaksi esimerkiksi lastenvalvojan kautta.

Yleisiä huomioita

Sosiaali- ja terveysministeriö toteaa, että arviomuistiossa ei ole pohdittu isyyslain uudistamistarpeita sukupuolivähemmistöjen näkökulmasta käsin. Lainsäädäntöä uudistettaessa tulisi huomioida myös transihmisten moninaiset tilanteet. Joissakin tapauksissa voisi tulla pohdittavaksi tilanne, jossa nainen tulisi vahvistaa lapsen isäksi. Samoin äitiyden määrittelyssä on erityinen tarve ottaa huomioon tilanteiden vaihtelevuus.

Lakisääteiset sosiaalivakuutusetuudet eivät pääsääntöisesti ole johdettuja oikeuksia, vaan niiden edellytykset määräytyvät saajalleen henkilökohtaisesti. Merkitystä isyydellä on lähinnä vain lakisääteisessä sosiaalivakuutuksessa, koska yksityisvakuutuksessa (esim. henkivakuutus) edunsaajasta voidaan aina sopimusehtojen puitteissa sopia. 

Sairausvakuutuslaissa isyysrahaan on oikeus lapsen isällä eräiden laissa lueteltujen muiden edellytysten täyttyessä. Lain esitöiden mukaan (HE 50/2004) isän vanhempainpäivärahaoikeudella edistetään isän osallistumista lapsen hoitoon ja tuetaan isän ja lapsen välisen myönteisen suhteen kehitystä. Isyyden tunnustamista tai biologisen isyyden toteamista ei edellytetä, vaan vanhempainpäivärahaan on oikeus miehellä, jonka katsotaan hoitavan lasta isänä.  

Lakisääteisen sosiaalivakuutuksen soveltaminen ei pääsääntöisesti edellytä biologisen isyyden toteamista, vaan riittää, että henkilöllä on tai on ollut huollettavanaan oma tai toisen puolison lapsi taikka muu lapsi taikka että hän hoitaa lasta isänä. Poikkeuksena ovat eräät kansaneläkelain ja työntekijän eläkelain lesken perhe-eläkettä koskevat säännökset, joissa lesken oikeus etuuteen on sidottu yhteiseen lapseen edunjättäjän kanssa.

Kansliapäällikkö		Kari Välimäki 

Hallitussihteeri			Johanna Huovinen